OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Namen tega predloga Komisije za sklep Sveta je uradno skleniti kompenzacijske sporazume, ki so bili doseženi med Evropsko unijo in več članicami STO, da bi dobili konsolidiran seznam specifičnih zavez GATS, ki zajema vse države članice, ki so bile članice Evropske unije leta 2006 (v nadaljnjem besedilu: sporazumi).

Pogoji, pod katerimi se članice STO zavežejo omogočiti dostop do svojih trgov za storitve in ponudnike storitev drugih članic STO, so navedeni v njihovih seznamih specifičnih zavez GATS. Prvotni seznam specifičnih zavez Evropske unije in njenih držav članic (v nadaljnjem besedilu: seznam zavez EU v GATS) sega v leto 1994 in zajema le dvanajst držav članic, ki so bile takrat članice Evropske unije. Trinajst držav članic, ki so se Evropski uniji pridružile leta 1995 in 2004, je še naprej ohranilo svoje sezname GATS, ki so bili sprejeti pred njihovim pristopom k Evropski uniji.

Da bi se zagotovilo, da navedenih trinajst držav članic ni ohranilo zavez, ki bi kršile pravni red, in da za njih veljajo horizontalne omejitve, vključene v seznam zavez EU v GATS, je bilo treba uradno obvestiti o spremembi in umiku nekaterih specifičnih zavez, vključenih v seznam zavez EU v GATS in v posamezne sezname GATS zadevnih trinajstih držav članic, ter konsolidirati te posamezne sezname s seznami zavez EU v GATS.

V ta namen je Evropska unija 28. maja 2004 uradno obvestila STO o spremembi in umiku nekaterih zavez, vključenih v seznam zavez EU v GATS ter v sezname zavez trinajstih zadevnih držav članic v GATS. Evropska unija je nato v skladu s členom XXI GATS začela pogajanja z osemnajstimi članicami STO, ki so trdile, da jih te spremembe in umiki zadevajo. Evropska unija se je v okviru teh pogajanj v skladu s sklepi Sveta z dne 26. julija 2006 dogovorila o nadomestilu, ki ga je treba ponuditi članicam STO, ki jih spremembe zadevajo. Sporočene spremembe in umiki, skupaj z dogovorjenimi kompenzacijskimi prilagoditvami, so bili vključeni v konsolidirani seznam zavez EU v GATS, katerega potrjevanje je bilo zaključeno 15. decembra 2006 v skladu z veljavnimi pravili STO.

S tem je Evropska unija postala prva članica Svetovne trgovinske organizacije, ki je uspešno uporabila določbe GATS o spremembi in umiku zavez. Kot rezultat uspešne konsolidacije seznama zavez EU v GATS bi se lahko zaveze EU glede storitev predstavile v enem samem dokumentu, ki bi zajemal njenih takratnih petindvajset držav članic (v nadaljnjem besedilu: konsolidirani seznam EU25).

Dogovorjene kompenzacijske prilagoditve so bile zadovoljiv in uravnotežen izid pogajanj in bi jih bilo zato treba odobriti v imenu Evropske unije.

V skladu s tem je Komisija 27. marca 2007 predložila predlog za sklep Sveta o sklenitvi sporazumov.

Svet je 23. julija 2007 dosegel dogovor o besedilu osnutka sklepa Sveta in predstavnikov vlad držav članic, ki so se sestali v okviru Sveta, o odobritvi sklenitve sporazumov v imenu Evropske unije in njenih držav članic.

Parlament je 11. oktobra 2007 v postopku posvetovanja odobril sklenitev sporazumov.

Na tej stopnji Svet še ni odobril sklenitve sporazumov, ki jih niso ratificirale vse zadevne države članice.

Dejstvo, da sporazumi še niso bili uradno sklenjeni, ovira postopek konsolidacije seznama zavez EU v GATS v zvezi z državami članicami, ki so pristopile k Evropski uniji po letu 2006, saj članice STO, ki so trdile, da jih zadevajo spremembe seznamov navedenih držav članic, nočejo sodelovati v tem postopku, dokler se ne razjasni pravni status sporazumov.